H σύσταση παρέχει καθοδήγηση στα κράτη μέλη της Ευρωπαϊκής Ένωσης (ΕΕ) προκειμένου: να λάβουν αποτελεσματικά, κατάλληλα και αναλογικά μέτρα για την αντιμετώπιση προδήλως αβάσιμων ή καταχρηστικών δικαστικών διαδικασιών προς αποθάρρυνση της συμμετοχής του κοινού ("στρατηγικές αγωγές προς αποθάρρυνση της συμμετοχής του κοινού", κοινώς γνωστές ως "SLAPP")· να προστατεύονται, ειδικότερα, οι δημοσιογράφοι και τα ανθρώπινα δικαιώματα από αυτές τις διαδικασίες· να γίνονται πλήρως σεβαστά οι δημοκρατικές αξίες (άρθρο 10 της Συνθήκης για την Ευρωπαϊκή Ένωση) και τα θεμελιώδη δικαιώματα (άρθρο 2 της Συνθήκης για την Ευρωπαϊκή Ένωση). Τα νομικά πλαίσια των κρατών μελών θα πρέπει: να περιλαμβάνουν εγγυήσεις, ακόμη και για εγχώριες υποθέσεις, κατά προδήλως αβάσιμων ή καταχρηστικών δικαστικών διαδικασιών· να επιτρέπουν την απόρριψη των SLAPP σε πρώιμο στάδιο και να προβλέπουν νομικά μέσα, όπως την επιδίκαση των εξόδων και την επιβολή κυρώσεων, σε όσους κινούν τη δικαστική διαδικασία· να διαθέτουν κανόνες κατά της δυσφήμισης που να είναι σαφείς, να μην επιδρούν με αθέμιτο τρόπο στην ελευθερία της έκφρασης και να μην επιφέρουν υπερβολικές και δυσανάλογες κυρώσεις· να συμβιβάζουν το δικαίωμα στην προστασία των δεδομένων προσωπικού χαρακτήρα με το δικαίωμα στην ελευθερία της έκφρασης και της πληροφόρησης. Οι κατευθυντήριες γραμμές για την κατάρτιση συμβουλεύουν τα ακόλουθα. Τα κράτη μέλη θα πρέπει: να στηρίξουν τους δικηγόρους, τους δικαστικούς υπαλλήλους καθώς και πρόσωπα που μπορεί να αποτελέσουν στόχο των SLAPP να αναπτύξουν εμπειρογνωσία ώστε να εντοπίζουν τις SLAPP και να ενεργούν καταλλήλως· να ενθαρρύνουν τις ενώσεις επαγγελματιών του νομικού κλάδου και τους παρόχους νομικής κατάρτισης να παρέχουν κατάρτιση σχετικά με τους τρόπους αντιμετώπισης των SLAPP καθώς και τους αυτορρυθμιζόμενους φορείς των επαγγελματιών του νομικού κλάδου να ευθυγραμμίσουν τους κανόνες συμπεριφοράς τους με την παρούσα σύσταση· να εξετάσουν το ενδεχόμενο ενσωμάτωσης της εν λόγω κατάρτισης στην κατάρτιση σχετικά με την ελευθερία της έκφρασης και τη νομική δεοντολογία· να ενθαρρύνουν τα ιδρύματα τριτοβάθμιας εκπαίδευσης να περιλαμβάνουν τρόπους εντοπισμού των SLAPP κατά τη διάρκεια των προγραμμάτων σπουδών τους, ειδικά όσον αφορά τα πτυχία νομικής και δημοσιογραφίας. Η κατάρτιση θα πρέπει να καλύπτει: τον Χάρτη των Θεμελιωδών Δικαιωμάτων της ΕΕ, την Ευρωπαϊκή σύμβαση Δικαιωμάτων του Ανθρώπου και πρακτικές οδηγίες σχετικά με τον τρόπο εφαρμογής της ευρωπαϊκής και εθνικής νομολογίας· τις δικονομικές εγγυήσεις έναντι των SLAPP και το σχετικό εφαρμοστέο δίκαιο· την υποχρέωση να συμβιβάζεται το δικαίωμα στην προστασία των δεδομένων προσωπικού χαρακτήρα με την ελευθερία της έκφρασης και της πληροφόρησης· μέτρα για την ενίσχυση της ικανότητας των δημοσιογράφων, άλλων επαγγελματιών των μέσων ενημέρωσης και υπερασπιστών των ανθρωπίνων δικαιωμάτων να αντιμετωπίζουν τυχόν SLAPP· δεοντολογικά πρότυπα και κατευθυντήριες γραμμές που καθορίζονται από τα εθνικά συμβούλια Τύπου ή μέσων μαζικής ενημέρωσης· μαρτυρίες από άτομα που αποτέλεσαν στόχο SLAPP και εισηγήσεις της ομάδας εμπειρογνωμόνων της ΕΕ για την καταπολέμηση των SLAPP. Μεταξύ των πρωτοβουλιών ευαισθητοποίησης συγκαταλέγονται: η στήριξη εθνικών οργανώσεων για τα ανθρώπινα δικαιώματα και των οργανώσεων της κοινωνίας των πολιτών οι οποίες οργανώνουν ενημερωτικές εκστρατείες για τις SLAPP· επεξηγήσεις για τις SLAPP σε απλή γλώσσα· πληροφορίες σχετικά με τις δομές υποστήριξης και σαφείς νομικές γραμμές άμυνας έναντι των SLAPP· εκστρατείες για την καταπολέμηση της αρνητικής στάσης, των στερεοτύπων και των προκαταλήψεων· καλύτερη κατανόηση της φύσης, της έκτασης και των επιπτώσεων των SLAPP από τα μέσα μαζικής ενημέρωσης, τους επαγγελματίες του νομικού κλάδου, την κοινωνία των πολιτών, τους πανεπιστημιακούς, τις ομάδες προβληματισμού, τους επαγγελματίες του τομέα της επικοινωνίας, τους δημόσιους υπαλλήλους, τους πολιτικούς, τις δημόσιες αρχές και τις ιδιωτικές εταιρείες. Οι κατευθυντήριες γραμμές μηχανισμού στήριξης ενθαρρύνουν τα κράτη μέλη: να διασφαλίζουν ότι οι στόχοι SLAPP έχουν πρόσβαση σε ατομική και ανεξάρτητη στήριξη και νομική συνδρομή· να δημιουργήσουν σημείο επαφής που θα συγκεντρώνει και θα ανταλλάσσει πληροφορίες σχετικά με όλους τους οργανισμούς που παρέχουν αυτές τις υπηρεσίες· να αξιοποιούν εθνική και ενωσιακή χρηματοδότηση ώστε να διασφαλίζουν ότι οι εν λόγω οργανισμοί διαθέτουν επαρκείς πόρους ώστε να αντιδρούν ταχέως έναντι SLAPP· να διευκολύνουν την ανταλλαγή πληροφοριών και βέλτιστων πρακτικών μεταξύ των οργανισμών. Συλλογή δεδομένων, υποβολή εκθέσεων και παρακολούθηση κατευθυντήριων γραμμών Οι κατευθυντήριες γραμμές ζητούν από τα κράτη μέλη να ορίσουν μία ή περισσότερες αρχές για τη συλλογή των δεδομένων σχετικά με τις SLAPP, την υποβολή των συγκεντρωτικών δεδομένων στην Ευρωπαϊκή Επιτροπή σε ετήσια βάση, αρχής γενομένης από το τέλος του 2023, καθώς και για τη δημοσίευση των πληροφοριών στον δικτυακό τόπο τους. Επίσης, ζητούν από την ομάδα εμπειρογνωμόνων της ΕΕ για την καταπολέμηση των SLAPP να στηρίξει την ανάπτυξη και τη βέλτιστη χρήση προτύπων και υποδειγμάτων για τη συλλογή δεδομένων, όταν αυτό είναι αναγκαίο. τα δεδομένα θα πρέπει να περιλαμβάνουν στοιχεία που αφορούν από τον αριθμό και τη διάρκεια των διαδικασιών SLAPP έως την ταξινόμηση ανά είδος εναγομένων, όπως δημοσιογράφων ή υπερασπιστών των ανθρωπίνων δικαιωμάτων, και εναγόντων είτε πρόκειται για πολιτικούς, εταιρείες είτε αλλοδαπή οντότητα. Η σύσταση: προτρέπει τα κράτη μέλη να αξιοποιήσουν πλήρως τη διαθέσιμη χρηματοδότηση της ΕΕ, ιδίως δυνάμει του προγράμματος "Πολίτες, Ισότητα, Δικαιώματα και Αξίες" και του προγράμματος "Δικαιοσύνη"· ζητά από τα κράτη μέλη να υποβάλουν έκθεση στην Επιτροπή, έως το τέλος του 2023, και έκτοτε κατόπιν αιτήματος, για την εφαρμογή της σύστασης· δηλώνει ότι το αργότερο 5 έτη μετά την έγκριση της σύστασης, η Επιτροπή θα αξιολογήσει τον αντίκτυπό της και θα καθορίσει αν απαιτούνται πρόσθετα μέτρα. Γενικό πλαίσιο Σκοπός των SLAPP δεν είναι η πρόσβαση στη δικαιοσύνη, αλλά η παρενόχληση, ο εκφοβισμός και η φίμωση των εναγομένων λόγω της διάρκειας των διαδικασιών, της οικονομικής πίεσης και της απειλής ποινικών κυρώσεων. Επίσης, επιβαρύνουν άσκοπα τα δικαστήρια. Για περισσότερες πληροφορίες ανατρέξτε στα εξής: Σύσταση για την προστασία, την ασφάλεια και την ενίσχυση της θέσης των δημοσιογράφων (Ευρωπαϊκή Επιτροπή).